## Odluka Ustavnog suda Republike Hrvatske broj U-III-92/1994 od 14. srpnja 1998.

### NN 100/1998 (24.7.1998.), Odluka Ustavnog suda Republike Hrvatske broj U-III-92/1994 od 14. srpnja 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući povodom
ustavne tužbe H. A. iz Z., na sjednici održanoj 14. srpnja 1998. godine,
donio je sljedeću

## **ODLUKU**

1. Ustavna tužba se odbija.

2. Ova odluka objavit će se u »Narodnim novinama«.

Obrazloženje

H. A. iz Z., po svojem punomoćniku M. P., odvjetniku iz Z., podnio je
ustavnu tužbu, smatrajući da mu je rješenjem Okružnog suda u Z., broj:
Gž-7205/93-2 od 5. listopada 1993. povrijeđeno pravo vlasništva zajamčeno
odredbom članka 48. stavka 1. Ustava Republike Hrvatske.

Označenim rješenjem odbijena je žalba podnositelja ustavne tužbe podnijeta
protiv dopunskog rješenja Općinskog suda u Z. od 14. lipnja 1993. godine,
broj: Zs-464/92, kojim je odbijen njegov prijedlog za upis prava vlasništva
na idealni dio zemljišta u zgradi u Z., sagrađenoj na čestici broj 2172/16
upisana u zk. ul. br. 15930 k.o. Grad Z., po novoj izmjeri čestica, broj:
6372 k.o. Centar. Ovo iz razloga što Pravilnikom o ustrojstvu i vođenju
knjiga položenih ugovora PU nije predviđen upis prava vlasništva na zemljištu
koje pripada stanu u višestambenoj zgradi kao i stoga što podnositelj tužbe
nije doprinio ispravu iz pravnog pravila paragrafa 26. i 27. tada važećeg
Zakona o zemljišnim knjigama (»Službene novine« 1930.), kojim bi bio određen
ili fizički određen dio zemljišta ili pak idealni dio u suvlasnom razmjeru
u odnosu na cjelinu.

U dopuštenoj i pravodobnoj ustavnoj tužbi, podnositelj u bitnome navodi
da je ugovorom o kupoprodaji stana, kojeg je zaključio sa prodavateljem
Javnim poduzećem »Narodne novine« 1992. godine i to temeljem tada važećeg
Zakona o prodaji stanova na kojima postoji stanarsko pravo, kupio i idealni
dio zemljišta koje služi redovnoj upotrebi zgrade razmjeran vrijednosti
kupljenog stana prema ukupnoj vrijednosti cijele zgrade.

Navodi dalje da naprijed navedeni Pravilnik uređuje postupak polaganja
ugovora o kupoprodaji stana u slučajevima kada nekretnina nije upisana
u zemljišne knjige, zbog čega je trebalo uknjižiti i pravo vlasništva vlasnika
stana na idealnom dijelu zemljišta na kojem se nalazi predmetna stambena
zgrada, te da navedeni Pravilnik niti u jednoj svojoj odredbi izrijekom
ne isključuje upis prava vlasništva na idealnom dijelu zemljišta. Ističe
i to, da je odredbom članka 12. stavka 1. tada važećeg Zakona o osnovnim
vlasničkopravnim odnosima utvrđeno, da kad je zgrada na kojoj postoji pravo
vlasništva izgrađena u skladu sa zakonom na zemljištu u društvenom vlasništvu,
vlasnik zgrade ima pravo vlasništva zemljišta na kojem je zgrada izgrađena
i zemljišta što služi za redovnu upotrebu zgrade, dok ona postoji. Stoga
da predleži i dodatni razlog za uknjižbu prava vlasništva na idealnom dijelu
zemljišta koje služi redovnoj upotrebi zgrade kbr. 22/a u Z., tj. z.k.
čest. br. 2172/16 k.o. Grad Z. odnosno čest. br. 6372 k.o. Centar, razmjerno
vrijednosti kupljenog stana prema ukupnoj vrijednosti cijele zgrade.

Predlaže ustavnu tužbu usvojiti, ukinuti osporeno rješenje Okružnog
(sada) Županijskog suda u Z. i predmet vratiti nadležnom sudu na ponovno
odlučivanje te s tim u svezi odrediti potrebno.

Ustavna tužba nije osnovana.

Prema odredbi članka 1. stavka 1. Pravilnika o ustrojavanju i vođenju
knjige položenih ugovora (»Narodne novine«, broj 42/91 i 16/94) uređuje
se postupak polaganja ugovora o kupoprodaji stana na temelju Zakona o prodaji
stanova na kojima postoji stanarsko pravo u slučajevima kada nekretnina
nije upisana u zemljišne knjige te ustrojavanje i vođenje knjige položenih
ugovora (u daljnjem tekstu: knjiga »PU«). Prema odredbi članka 2. citiranog
Pravilnika u knjigu »PU« upisuje se pojedini stan bez obzira da li je zgrada
u kojoj se stan nalazi upisana u zemljišnu knjigu.

Prema odredbi članka 23. stavka 2. Zakona o prodaji stanova na kojima
postoji stanarsko pravo (»Narodne novine«, broj 43/92 - pročišćeni tekst
69/92, 25/93, 48/93, 2/94, 44/94, 47/94, 58/95, 103/95 i 11/96) ako nekretnina
nije upisana u zemljišne knjige, pravo vlasništva na stan stječe se polaganjem
ugovora u zemljišnoknjižnoj službi suda na čijem se području stan nalazi
i upisom u knjigu koju sud osniva o položenim ugovorima.

Nekretnina na kojoj je sagrađena stambena zgrada u kojoj se nalazi stan
u vlasništvu podnositelja ustavne tužbe upisana je u zemljišne knjige Općinskog
suda u Z., u zk. ul. broj 15930 k.o. Grad Z., dakle ne radi se o nekretnini
iz navedene odredbe članka 1. stavka 1. Pravilnika o ustrojavanju i vođenju
knjige položenih ugovora, koja nije upisana u zemljišne knjige, pa već
zbog tog razloga zahtjevu tužitelja za upis prava vlasništva na idealnom
dijelu te nekretnine, temeljem odredaba tog Pravilnika, nije moglo biti
udovoljeno.

Sama činjenica da su sudovi odbili podnositelju ustavne tužbe upisati
pravo vlasništva na predmetnom idealnom dijelu zemljišta, iz razloga što
Pravilnik o ustrojavanju i vođenju knjige položenih ugovora nije predvidio
i upis zemljišta, ne može u ovom ustavnosudskom postupku dovesti do drugačije
odluke, jer i po mišljenju ovoga Suda, u knjigu položenih ugovora, kako
je ona ustrojena temeljem odredbe članka 23. stavka 3. Zakona o prodaji
stanova na kojima postoji stanarsko pravo, upisuje se samo stan, budući
da tako proizlazi iz navedene odredbe članka 2. Pravilnika o ustrojavanju
i vođenju knjige položenih ugovora i članka 23. stavka 2. Zakona o prodaji
stanova na kojima postoji stanarsko pravo.

Zbog navedenog, ovaj Sud utvrđuje da osporenim rješenjem Županijskog
suda u Z., podnositelju ustavne tužbe nije povrijeđeno ustavno pravo vlasništva
zajamčeno u članku 48. stavku 1. Ustava Republike Hrvatske.

Stoga je, temeljem odredbe članka 59. u svezi s člankom 61. Poslovnika
Ustavnog suda Republike Hrvatske (»Narodne novine«, broj 29/94), odlučeno
kao u izreci.

Objava ove odluke temelji se na odredbama članka 20. stavka 1. Ustavnog
zakona o Ustavnom sudu Republike Hrvatske (»Narodne novine«, broj 13/91).

Broj: U-III-92/1994
Zagreb, 14. srpnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 100/1998-1393